VIDEO Klaus Iohannis, la Iași: ”Actualii guvernanţi periclitează viitorul ţării printr-o avalanşă de măsuri cu efecte care se arată dezastruoase”

Preşedintele României, Klaus Iohannis, a afirmat, miercuri după-amiază, la Iaşi, că actuala putere a demonstrat „o jalnică ţopăială legislativă şi administrativă”, în locul unei guvernări responsabile, transmite Agerpres.

Şeful statului a spus, de asemenea, că „actualii guvernanţi periclitează viitorul ţării printr-o avalanşă de măsuri cu efecte care se arată dezastruoase”.

„Educaţia şi infrastructura trebuie să fie priorităţile unui guvernări responsabile. Din păcate, la 160 de ani de momentul pe care îl sărbătorim astăzi, în locul Unirii, în jurul interesului naţional şi al integrării depline în Europa, guvernanţii au preferat o hărmălaie populistă şi o jalnică ţopăială legislativă şi administrativă. În locul unei viziuni coerente, care să asigure României o dezvoltare sustenabilă, actualii guvernanţi periclitează viitorul ţării printr-o avalanşă de măsuri cu efecte care se arată dezastruoase. România nu merită asemenea politicieni lipsiţi de responsabilitate faţă de ţară. Nici Iaşiul, cu moştenirea sa istorică, nu merită să ajungă un oraş al investiţiilor mereu promise şi amânate, mai ales când vorbim despre proiecte vitale, precum autostrada ori spitalul regional”, a afirmat Iohannis.

Preşedintele Klaus Iohannis este prezent miercuri seară la Iaşi, cu o zi înaintea manifestărilor oficiale organizate în oraş cu ocazia Zilei Unirii Principatelor Române, dar şi cu ocazia decernării Iaşului a titlului de „Capitală Istorică a României”.

Potrivit Ziarul de Iași, câteva zeci de ieșeni l-au întâmpinat pe șeful statului în fata Bisericii Trei Ierarhi. Președintele a discutat preț de câteva secunde cu unii oameni, i-a salutat și a intrat biserica pentru a depune o coroana. Unii ieșeni i-au scandat numele.